CELEX: 
Language: da
Date: 2021-12-17 00:00:00
Title: KOMMISSIONENS DELEGEREDE FORORDNING (EU) / om supplerende regler til Europa-Parlamentets og Rådets forordning (EU) nr. 600/2014 for så vidt angår præcisering af kriterierne for undtagelse fra princippet om, at Den Europæiske Værdipapir- og Markedstilsynsmyndighed fører tilsyn med godkendte offentliggørelsesordninger og godkendte indberetningsmekanismer

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Forordning (EU) 2019/2175, der ændrer forordning (EU) nr. 600/2014 om markeder for finansielle instrumenter (MiFIR) blev offentliggjort i EU-Tidende den 27. december 2019. Forordningen giver pr. 1. januar 2022 Den Europæiske Værdipapir- og Markedstilsynsmyndighed (ESMA) direkte tilladelses- og tilsynsbeføjelser over for udbydere af dataindberetningstjenester, bortset fra de ARM'er og APA'er, der som en undtagelse fra MiFIR på grund af deres begrænsede relevans for det indre marked er underlagt tilladelse og tilsyn fra en kompetent myndighed i en medlemsstat. Kommissionens beføjelse til at vedtage en delegeret retsakt om denne undtagelse er fastsat i artikel 2, stk. 3, i MiFIR. Ved udarbejdelsen af den delegerede retsakt skal Kommissionen tage hensyn til et eller flere af følgende elementer: det omfang, hvori tjenesterne leveres til investeringsselskaber, er meddelt tilladelse i kun én medlemsstat, antal handelsindberetninger eller transaktioner, og/eller hvorvidt ARM'en eller APA'en er en del af en gruppe af deltagere på det finansielle marked, der opererer på tværs af grænserne.
            
            
               2.HØRINGER FORUD FOR RETSAKTENS VEDTAGELSE
            
            
               Kommissionen anmodede den 18. juni 2020 ESMA om en udtalelse (teknisk rådgivning) om Kommissionens delegerede forordninger, som skal vedtages i henhold til artikel 2, stk. 3, i MiFIR. ESMA leverede sin tekniske rådgivning til Kommissionen den 23. marts 2021.
            
            
               Efter en tilbundsgående teknisk evaluering gennemførte ESMA som led i sin tekniske rådgivning fra den 20. november 2020 til den 4. januar 2021 en offentlig høring om de tekniske aspekter af de planlagte delegerede forordninger om undtagelse. ESMA modtog fem svar. Kommissionen forenklede metoden som foreslået af ESMA, således at der kun anvendes to trin i stedet for fire trin. Denne forenklede metode fører ikke til et andet resultat end det, som ESMA har foreslået. 
            
            
               Kommissionen rådførte sig den 19. juli 2021 med Det Europæiske Værdipapirudvalgs ekspertgruppe ("EGESC") om ESMA's tekniske rådgivning og om indholdet af denne delegerede retsakt. Nogle EGESC-medlemmer fremsatte bemærkninger vedrørende undtagelsesbestemmelsen, som er blevet taget i betragtning i udkastet til den delegerede retsakt.
            
            
               Udkastet til delegeret retsakt blev offentliggjort på portalen for bedre regulering med en feedbackperiode på fire uger fra den 29. juli til den 27. august 2021 i overensstemmelse med principperne i den interinstitutionelle aftale om bedre lovgivning. Den modtagne feedback blev grundigt behandlet, inden det blev besluttet at gå videre med vedtagelsen af den delegerede retsakt. Tilbagemeldingerne var blandede, idet nogle respondenter slog til lyd for, at færre enheder blev undtaget, og andre gik ind for, at flere enheder blev undtaget. Nogle respondenter ønskede klarhed inden den 1. januar 2022 med hensyn, hvilke enheder der vil være omfattet af ESMA's tilsyn, og gebyrernes størrelse. En respondent hævdede, at kriteriet om, at mindst 70 % af investeringsselskaberne skal være etableret i hjemlandet, kan føre til, at udbydere af dataindberetningstjenester med et meget begrænset antal kunder, der udgør en ubetydelig del af det samlede marked for udbydere af dataindberetningstjenester, kan falde ind under ESMA's tilsyn. Kommissionen imødekom disse betænkeligheder ved at nedsætte procentsatsen til 50 %. 
            
            
               Der er ikke foretaget en konsekvensanalyse, fordi denne forordning i vid udstrækning følger de foranstaltninger, som ESMA har foreslået i sin tekniske rådgivning.
            
            
               3.JURIDISKE ASPEKTER AF DEN DELEGEREDE RETSAKT
            
            
               Artikel 1 og 2 i den foreslåede forordning indeholder bestemmelserne om undtagelse fra ESMA's tilsyn. Navnlig kriterierne for, om der leveres tjenester til investeringsselskaber, der er meddelt tilladelse i forskellige medlemsstater, og antallet af indberetninger eller transaktioner.
            
            
               Artikel 3 og 4 i forslaget til forordning indeholder de afsluttende bestemmelser. Artiklerne indeholder overgangsbestemmelser og ikrafttrædelsesdatoen.
            
            
               KOMMISSIONENS DELEGEREDE FORORDNING (EU) …/…
            
            
               af 17.12.2021
            
            
               om supplerende regler til Europa-Parlamentets og Rådets forordning (EU) nr. 600/2014 for så vidt angår præcisering af kriterierne for undtagelse fra princippet om, at Den Europæiske Værdipapir- og Markedstilsynsmyndighed fører tilsyn med godkendte offentliggørelsesordninger og godkendte indberetningsmekanismer
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012
                  1
               , særlig artikel 2, stk. 3, og
            
         
         
            
               ud fra følgende betragtninger:
            
            
               (1)I betragtning af den grænseoverskridende dimension af håndtering af markedsdata, datakvaliteten og nødvendigheden af at opnå stordriftsfordele og undgå de negative virkninger af potentielle forskelle i både datakvaliteten og opgaverne hos udbydere af dataindberetningstjenester har Europa-Parlamentets og Rådets forordning (EU) 2019/2175
                  2
                overført tilladelses- og tilsynsbeføjelser med hensyn til de aktiviteter, der udøves af udbydere af dataindberetningstjenester i Unionen, til Den Europæiske Værdipapir- og Markedstilsynsmyndighed (ESMA). 
            
            
               (2)Samtidig er godkendte offentliggørelsesordninger ("APA'er") og godkendte indberetningsmekanismer ("ARM'er") undtaget fra ESMA's tilsyn og forbliver i stedet omfattet af det nationale tilsyn, hvis deres aktiviteter er af begrænset relevans for det indre marked. 
            
            
               (3)En APA's eller en ARM's aktiviteter bør for det første anses for at være af begrænset relevans for det indre marked på grundlag af det relative antal kunder, der er etableret i andre medlemsstater end APA'ens eller ARM'ens hjemland. Hvis de tjenester, der udbydes af APA'er eller ARM'er, i vid udstrækning er grænseoverskridende, bør undtagelsen ikke finde anvendelse. For det andet bør relevansen for det indre marked baseres på andelen af de samlede indberettede eller offentliggjorte transaktioner, som indberettes eller offentliggøres af individuelle APA'er eller ARM'er. Hvis denne andel overstiger en minimumstærskel, bør aktiviteterne ikke anses for at være af begrænset relevans for det indre marked. APA-beregningen bør baseres på gennemsigtighedsdata, der indsendes til systemet til referencedata om finansielle instrumenter (FIRDS) og gennemsigtighedssystemet for finansielle instrumenter (FITRS), mens ARM-beregningen bør baseres på de transaktionsindberetninger, der indsendes til de kompetente myndigheder. 
            
            
               (4)Hvis en APA og en ARM eller flere APA'er eller ARM'er drives af en enkelt operatør, er en undtagelse fra ESMA's tilsyn kun mulig, hvis alle APA'er eller ARM'er opfylder kriterierne for undtagelse.
            
            
               (5)For at sikre, at den nye tilsynsramme for udbydere af dataindberetningstjenester, som blev indført ved artikel 4 i forordning (EU) 2019/2175, fungerer gnidningsløst, bør nærværende forordning træde i kraft uden ophold og finde anvendelse hurtigst muligt — 
            
            
               VEDTAGET DENNE FORORDNING:
            
            
               Artikel 1 
               Vurdering af APA'er og ARM'er 
            
            
               1.Godkendte offentliggørelsesordninger ("APA'er") og godkendte indberetningsmekanismer ("ARM'er") er underlagt meddelelse af tilladelse og tilsyn fra en kompetent myndighed i en medlemsstat som defineret i artikel 4, stk. 1, nr. 26), i direktiv 2014/65/EU på grund af deres begrænsede relevans for det indre marked, hvis disse APA'ers og ARM'ers aktiviteter i gennemsnit ikke overstiger en af de tærskler, der er fastsat i artikel 2 i denne forordning. Hvis mere end én APA eller ARM drives af samme operatør, finder en undtagelse kun anvendelse, hvis ingen af APA'ernes eller ARM'ernes aktiviteter overstiger de tærskler, der er fastsat i artikel 2. 
            
            
               2.Med henblik på meddelelse af tilladelse baseres vurderingen af kriterierne i artikel 2 på skøn over fremtidige aktiviteter, som ansøgeren har fremlagt. 
            
            
               3.Relevansen for det indre marked af aktiviteterne i en APA eller en ARM som omhandlet i stk. 1 revurderes hvert år af ESMA begyndende i det år, der følger efter det første hele kalenderår efter meddelelsen af tilladelse. Vurderingen af kriterierne i artikel 2 baseres på data, der repræsenterer hele kalenderåret forud for revurderingen. 
            
            
               4.Hvis tærsklerne for undtagelse fra eller anvendelse af ESMA's tilsyn på grundlag af den i stk. 3 omhandlede revurdering i to på hinanden følgende år ikke længere er nået, får ændringen af anvendelsen af eller undtagelsen fra ESMA's tilsyn virkning den 1. juni det følgende år.
            
            
               Artikel 2 
               Kriterier for identifikation af undtagelser fra ESMA's tilsyn
            
            
               1.En APA eller ARM er omfattet af en undtagelse fra ESMA's tilsyn, hvis: 
            
            
               a)APA'en eller ARM'en leverer tjenesteydelser til eller på vegne af investeringsselskaber, der er omfattet af kravene om offentliggørelse efter handel i artikel 20 og 21 i forordning (EU) nr. 600/2014 eller indberetningskravet i artikel 26 i nævnte forordning, i højst tre forskellige medlemsstater, mens mindst 50 % af de pågældende investeringsselskaber er meddelt tilladelse i samme medlemsstat som APA'en eller ARM'en, og
            
            
               b)antallet af handler og volumen heraf offentliggjort af APA'en i henhold til artikel 20, stk. 1, i forordning (EU) nr. 600/2014 vedrørende aktieinstrumenter udgør mindre end 0,5 % af det samlede antal handler eller volumen, som alle APA'er har offentliggjort i henhold til nævnte forordnings artikel 20, stk. 1, og antallet af handler og volumen heraf offentliggjort af APA'en i henhold til nævnte forordnings artikel 21, stk. 1, vedrørende andre instrumenter end aktieinstrumenter udgør højst 0,5 % af det samlede antal handler eller volumen, som alle APA'er har offentliggjort i henhold til nævnte forordnings artikel 21, stk. 1, og
            
            
               c)antallet af transaktioner indberettet af ARM'en i overensstemmelse med artikel 26, stk. 1 og 7, i forordning (EU) nr. 600/2014 udgør højst 0,5 % af det samlede antal transaktioner indberettet af alle ARM'er i overensstemmelse med nævnte forordnings artikel 26, stk. 1 og 7.
            
            
               2.APA'en eller ARM'en skal efter anmodning give den kompetente myndighed oplysninger, der gør det muligt at vurdere kriteriet i stk. 1, litra a).
            
            
               Artikel 3 
               Overgangsbestemmelser
            
            
               Med henblik på artikel 1 foretager ESMA den indledende vurdering af undtagelseskriterierne i artikel 2. En sådan indledende vurdering baseres på data vedrørende de første 6 måneder af 2021.
            
         
         
            
               Artikel 4 
               Ikrafttræden og anvendelsesdato
            
            
               Denne forordning træder i kraft på og anvendes fra tredjedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 17.12.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 173 af 12.6.2014, s. 84. 
               
               
                  
                     (2)
                  
                        Europa-Parlamentets og Rådets forordning (EU) 2019/2175 af 18. december 2019 om ændring af forordning (EU) nr. 1093/2010 om oprettelse af en europæisk tilsynsmyndighed (Den Europæiske Banktilsynsmyndighed), forordning (EU) nr. 1094/2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), forordning (EU) nr. 1095/2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), forordning (EU) nr. 600/2014 om markeder for finansielle instrumenter, forordning (EU) 2016/1011 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og forordning (EU) 2015/847 om oplysninger, der skal medsendes ved pengeoverførsler (EUT L 334 af 27.12.2019, s. 1).